
” Tiiätkö mitä nyt olet tekemässä?


Kyllä tiiän.


No, kylläse sitten onnistuu ”


Ikääntynyt Sähkömies poikaselle









Tikkurila


Tihkusade kasteli hiljalleen työvaatteiden selkämykset ja saappaat tahtoivat tarttua anturakaivantojen liestyneeseen pohjaan kiinni. Urakoitiin Vantaan Tikkurilaan betonielementti taloja. Tontille tuli rakentaa kaksi paritaloa ja kaksi neljän asunnon rivitaloa, toinen näistä kaksikerroksinen. Julkisivuina oli punatiili ja osittainen valkoinen puupanelointi. Työt aloitettiin talvea vasten, lokakuussa kahdeksankymmenluvun alkupuolella. Perusmaa oli savea ja sateiden vuoksi anturakaivannot olivat liejua. Perustus oli suunniteltu valettavaksi suoraan perusmaahan ja liejussa oli hankala saapastella ja oli vaikeuksia saada muotit oikeaan valukorkoon. Työmaamestarina toimi muuan Lasse, riskin oloinen mies joka poltti sätkätupakkaa pussillisen päivässä josta hän sätkäkoneellaan pyöritteli pöllejä joka kerta kun asioin hänen valtakunnassaan eli parakkimme toisessa puoliskossa hänen toimistossaan. Parakin toinen puolisko toimi meidän työmiesten taukotupana.


Lasse oli aiemmin toiminut mestarina valtion palveluksessa lähinnä maanrakennuspuolella jonka seikan tulimme pian huomaamaan hänen toiminnassaan. Työpäällikkönä toimi insinööri Kari Vaaralahti joka myös oli osaomistajana silloisessa Hyvinkään Talorakennus nimisessä rakennusliikkeessä. Meitä oli urakkaporukassa minä ja velipojat Pauli ja Pekka sekä setämme Raino. Työmaalla oli koko rakentamisen ajan traktorikaivuri, jonka nuori kuljettaja osallistui myös aputöihin. Olin pyytänyt Lasselta sorakerrosta anturakaivantoihin helpottamaan ja jouduttamaan muottityötä, Lasse ei kuitenkaan tähän toimeen suostunut, koska sitä ei ollut mainittu suunnitelmissa. Samoihin aikoihin työmaalle saapui katselmusmielessä Kari Vaaralahti ja Risto Suodenjoki, sekä rakennesuunnittelija, konnari, kuten Lasse häntä kutsui, joka taas johtuu konstruktiotekniikan suunnittelijasta.


Karin ja Riston olin tavannut Valkealan motellilla, kun urakasta neuvoteltiin nuoremman veljeni Pekan ollessa mukana. Rakennusmestari Ristoon olin tutustunut aiemmin Vehmersalmen työmaalla, jolloin hän toimi Honkarakenteen palveluksessa. Urakoimme silloin täytetyönä Honkarakenteen hirsimökkien pystytyksiä ensimmäisen firmamme aikana ja Risto toimi näissä töissä yhteyshenkilönä. Pekka oli ehdottanut minulle tapaamista ja kertoi soittaneensa asiasta jonkun lehti ilmoituksen perusteella. Niinpä sovimme tapaamisen Valkealan motellille. Risto kertoi tapaamisen alussa, että sukunimi oli jäänyt mieleen, siksi oltiin täällä. Sovimme, että aloitamme työt sopimallamme tuntipalkalla ja urakan sopisimme myöhemmin kun pääsisin tutustumaan suunnitelmiin piirustuksineen.


Kun oltiin työmaalla jo vähän tuttuja, juteltiin niitä näitä. Aika vetelää on tämä pohja, sanoin jolloin suunnittelija kertoi perusmaan oleva stabiili ja ettei pieni rakennuksen painuma haittaa, kunhan ei tule painumaeroja. Kysyin olisiko mahdollista saada kaivantojen pohjalle soraa kuivikkeeksi ja työn jouduttamiseksi. Kaikki hyväksyivät ehdotukseni ja soraa alkoi tulla samana päivänä Karin toimesta. Suunnittelija poistui ja jäimme vielä Riston ja Karin kanssa juttelemaan autojen luokse. Tuli puhetta harrastuksista ja Risto kertoi Karin mieltymyksestä jousimetsästykseen. Kaaripyssyt ovat varmaan joka pojalle tuttuja, taljajousesta en ollut vielä kuullutkaan.


Kari otti takakontista aika teknisen näköisen taljajousen ja esitteli taulunuolia ja metsästykseen tarkoitettuja leikkurikärkiä. Tarinoidessa valkeni, että jousiase on varsinaisesti suurriistaa varten ja esimerkiksi Amerikassa ja Kanadassa jousimetsästys on suosittu harrastus. Kysyin Karilta voisiko tämä ampua jousellaan. Noin viidentoista metrin päässä oli eristyslevypaketteja joihin oli tussilla kirjoitettu luku sata, mikä oli levyjen paksuus. Kari totesi, että se olisi hyvä maali ja sanoi ampuvansa viimeiseen nollaan. Kari viritti jousen ja lähetti nuolen sormilaukaisulla. Se osui keskelle nollaa ja teki ainakin minulle melkoisen vaikutuksen. Se myös osaltaan johti siihen, että vuosia myöhemmin erään työmaan aikana meidän koko työporukka hankki itselleen metsästysjouset.


Saatuamme soraa kaivantoihin alkoi työskentely sujua paremmin ja sateiden taas tauottua mielialakin kohentui.


Rakentaminen tuntui mukavalta kuten aina, kun homma sujui ilman turhia haittatekijöitä. Koska kyseessä oli työurakka johon kuului vain kaikki kirvesmiehen työt, oli meillä firman puolesta raudoittaja ja paikallinen apumies Terho. Teimme kahden rivitalon muotit valukuntoon ja hoidimme myös itse valutyön. Ehdotin Lasselle valutyötä tehtäväksi pumppuautolla, johon tämä ei suostunut perustellen pumppua kalliimmaksi verrattuna nosturilla tehtävään suppilovaluun. Niinpä sitten hoidimme valutyön suppilon, eli jassikan avulla, kuten sitä jotkut kutsuttivat. Suppiloon mahtui noin kuution verran betonia jota nosturin avulla liikutettiin muottien päällä ja täytettiin taas betoniauton perästä edellisen tyhjennyttyä. Työ eteni paljon hitaammin kuin pumppuvaluna tehtynä ja oli vähän sotkuisempaakin. Säästöäkään tuskin firmalle syntyi, paremminkin päinvastoin. Meidän urakassa se vain teetti turhaan ylimääräistä työtä, mutta se ei taas Lassea huolettanut.


Ryhdyimme valmistelemaan kahden paritalon perustuksia ja tähän tarkoitukseen pyysin Lassea toimittamaan lisää puutavaraa. Tämä kuitenkin vaati meitä käyttämään edellisistä muoteista purettavaa tavaraa, joka tämäkin vaatimus oli Karin ja Riston kanssa sopimamme urakan hengen vastaista. Näin kuitenkin jatkoimme työtämme ja aika pian tämän jälkeen asettaessani erästä muottisiivua paikoilleen repäisi poistamatta jäänyt vanha naula vasemman käden keskisormeen ilkeän palkeenkielen. Tämä olisi vaatinut ompeleita, mutta sidoin vain haavan ja kiedoin puutikun sideharsolla sormen alapuolelle lastaksi. Lasse poistui kopistaan jonnekin asioilleen ja soitin tämän puhelimella Ristolle kertoen tilanteemme. Hän kertoi omalla työmaallaan olevan joutilaana muottivaneria jota tämä voisi toimittaa käyttöömme. Sitä oli kuitenkin liian vähän ja lisäksi valujälki poikkeaisi jo tehdyistä perustuksista, joten päädyimme muottilautaan ja Risto lupasi hoitaa pyytämäni määrän työmaallemme. En tiedä oliko Risto puhunut asian Lasselle vai tilasiko tavarat suoraan työmaallemme, iltapäivällä kuitenkin tavara toimitettiin eikä Lasse maininnut asiasta sanallakaan.


Yhtenä torstaina lähdimme viikonlopun viettoon kaikki neljä, saatuamme perustukset valmiiksi, elementtiporukka aloittaisi asennuksen seuraavana päivänä. Urakan alussa ehdotin Lasselle, että teemme pitempää työpäivää ja lähdemme kotiin torstai iltaisin. Se ei Lasselle sopinut, koska sivu urakoitsijat tarvitsivat kirvesmiehiä ja mittamiestä myös perjantaisin.


Lopputuloksena sovittiin, että vastaisuudessa kaksi meidän porukasta lähtisi torstaisin vuoroviikoin, Raino ja Pekka vuoroin, minä ja Pauli vuoroin.


Kun aikaisin maanantaina peruuttelin autoani pihallamme lähteäkseni taas reissulle, huomasin peilistä pienen valkean hahmon ja arvelin sen ensin jänikseksi joka oli vaihtanut turkkinsa talviväriin. Mentyäni autosta pihalle huomasin näitä olevan kaksi ja jäniksen sijaan nämä olivatkin pieniä karitsoja jotka yksi kolmesta lampaastamme oli yön aikana pyöräyttänyt navetan yhteydessä olevaan aitaukseen. Kävin keromassa asian Leenalle jatkaen taas matkaani ja poimin kylältä mukaani Rainon ja Paulin. Pysähdyimme Helsingintien varteen Korian kohdalla tapaamispaikkaamme, jonne Pekka saapui Kouvolasta toisella autollani ja otti kyytiinsä Paulin, koska itse kuljin pienellä avolava autolla ja edessä oli kolmisin ahdas matkata.


Työmaalla oli ristikkopuominosturi ja neljän miehen elementtiasennus porukka. Ensimmäisen talon, kaksikerroksisen, seinäelementtejä oli pystyssä. Meillä oli työmaalla kaksi parakkia, toinen kalustoa varten, toinen jaettuna taukotilaksi ja toimistoksi. Menin Lassen toimistoon, kuten aina maanantai aamuisin. Ensimmäiseksi hän sanoi, että mitat eivät täsmää. Mitkä mitat? kysyin. Sokkelit on mitattu väärin, elementit eivät istu perustuksiin, sanoi Lasse. Vähän ihmetellen ja huolestuneena menin vanhimman elementtiasentajan juttusille, arvellen häntä nokkamieheksi.


Arvelin ihan oikein, mies oli rakennusmestari ja asennusfirman omistaja. Terve! Onko mitoissa ongelmia, kysyin. Tarkistettiin pohjien mitat ja korot kun aloiteltiin, en ole aikaisemmin päässyt näin hyville pohjille, yhtään kiilapalaa alle ei ole tarvittu. Lasse oli kai tahtonut tehdä jäynää ja arvelin olisiko tämä halunnut näpäyttää takaisin, kun olin suoraan Ristolle soittanut puutavarasta.


Elementtiasennus sujui joutuisasti, yläpohjat ja välipohja asennettiin ontelolaatoista. Seinäelementit tuettiin asennuksen ajaksi betonimöykkyihin, jotka olimme valujen yhteydessä laskeneet sokkelien sisäpuolille ja jotka myöhemmin sieltä poistettiin. Juteltiin jossain vaiheessa elementti kaverin kanssa ja hän kertoi omistaneensa aiemmin rakennusliikkeen, sen jälkeen hän oli kuusi vuotta tekemättä mitään. Osti sitten vanhan nosturin ja palkkasi kolme miestä elementti asennuksiin. Keskustelu oli lyhyt, mutta siitä oli itselleni suuri apu paljon myöhemmin, elämänvaiheessa jolloin olin menettänyt kaiken rahassa mitattavan, ensimmäisen rakennusliikkeeni konkurssin myötä. Jotenkin ymmärsin tuon kaverin kuuden vuoden paussin. Rakentaminen saattaa joskus tuntua melkoiselta väännöltä varsinkin työmaan johdon kannalta, työntekijöiden, firman omistajien ja asiakkaiden välimaastossa, taikka sitten yrittäjänä urakoitsijan asemassa.


Seuraava työvaihe oli vesikattojen teko. Ne me tehtiin kahden miehen porukassa, kahta taloa kerrallaan. Sähkötyöt hoiti yksi mies, vanhempi asentaja. Ontelolaattoihin hän merkitsi punaliidulla rastit sähköputkia varten, jotka porasin ja merkitsin kuluneen ajan tuntikirjanpitoon lisätyö tunneiksi.


Urakkaamme ei kuulunut aputyöt, joten niiden kustannus tuli maksaa erikseen, urakkaan kuulumattomana työnä. Lasse piti kovasti rakennusliikkeen puolta ilmoittaen, ettei venttatunteja makseta. En halunnut riidellä asiasta, vaan kerroin että aputöitä emme enää tee. Työmaalla oli jo kaivurimiehen lisäksi Terho, rakennusliikkeen oma mies, jonka Lasse lupasi apumieheksi.


Talvi oli kylmä ja meren läheisyydessä se tuntui vielä kylmemmältä kuin kotikylässä. Jokaisen asunnon yhteyteen tuli puurakenteinen ulkovarasto päärakennukseen liittyen.


Aikataulu syistä työpäällikkö Kari tarjosi firman omaa urakkaporukkaa avuksi työmaalle. He olivat saaneet edellisen rivitalo urakkansa valmiiksi ja olisivat täytetyössä tässä, kunnes seuraava työmaansa alkaisi. Firmassa tunnettiin tuo kolmen miehen ryhmä supertimpureina. Asia sovittiin ja kaverit tulivat urakkaamme ulkovarastojen tekoon. Juttelin urakastamme porukan nokkamiehen kanssa ja kerroin mikä oli meidän ulosmaksun, eli tuntipalkan suuruus urakkalisineen.


Hän piti maksua kovin pienenä aiemmin saamaansa palkkaan verraten. Sovimme kuitenkin asian ja sanoin, että maksakoon firma erotuksen, enempää ei kuitenkaan meidän urakasta veloiteta. Näin saattoi käydäkin, koska tekivät varastot. Neljä niistä jäi meidän tehtäviksi, kun aika pian saivat taas oman työmaan. Supertimpurit olivat kyllä päteviä miehiä, tehokkaita työssä, eivätkä aristelleet kylmää keliä. Tulivat kylläkin töihin tunnin myöhässä pitkän matkansa vuoksi, yhdellä oli matkaa 30 kilometriä. Me ajelimme Tirvalta maanantaisin 170 kilometriä ja olimme työmaalla seitsemältä. Moottorisahaa käyttelivät hurjanlaisesti runkotyössä ja paneloinnissakin, eipä sillä väliä, vuorilaudat peittivät kyllä työn jäljen. Itse käytimme työssä sirkkeliä.


Talot katettiin punatiilillä, jotka ladoimme urakkaan kuuluvana. Ilmastointimiehellä oli kysyttävää vesikaton läpivientien tiivistyksestä ja toimitin häntä menemään mestarin koppiin. Eihän Lasse pikkukengissään katolle mennyt, ei ollut vielä käynyt kopistaan edes rakennusten sisällä. Hänen tapansa oli tarvittaessa näyttää piirustuksista kulloinkin esillä ollut asia ja nokkamies eli minä hoiti loput. Niinpä sovittiin katolla asentajan kanssa, että tiivistykset tehdään lyijylevyllä. Tämä tapa kiellettiin myöhemmin ja lyijy korvattiin muulla materiaalilla. Tuli ikkunoiden asennuksen aika. Meillä oli vielä tekemistä ulkopuolen viimeistelyissä joten Lasse esitti, että firmasta tulisi kaksi sisustus kirvesmiestä ikkunoiden asennukseen urakkaan kuuluvana. Olin alkujaan ilmoittanut, että urakka on meidän osalta valmis huhtikuun loppuun mennessä. Niinpä sovittiinkin ja koska supertimpureiden kanssa työ oli kulkenut hyvin ja oletin näin käyvän myös tällä kerralla.


Kaksi miestä tuli sitten työmaalle ja aloitti asennuksen kaksikerroksisesta talosta. Päivän mittaan katseltiin omalla porukalla, että työ eteni kovin hitaasti. Kävin illan edellä kavereiden juttusilla. He olivat asentaneet kaksistaan yhtä karmia kerrallaan, joka olisi tämän kokoisissa ikkunoissa yhden miehen työ. Sanoin, että olisi parempi jakaa ikkunat kerralla huoneisiin ja aloittaa asennus sen jälkeen. Samoin tulisi tehdä myöhemmin listoituksen kanssa. Seuraavana päivänä parivaljakko kantoi ikkunat siihen yhteen asuntoon, mutta työ oli toivottoman hidasta. Olimme jutelleet asiasta omassa porukassa ja aamulla menin Lassen koppiin. Sanoin, että ei me näitä kavereita urakkaporukassa pidetä.


Asennamme ikkunat itse, että sisätyöt voivat jatkua ja kaksi meistä tekee ulkotyöt loppuun. Kolmessa päivässä oli ikkunat kaikissa kahdessatoista asunnossa.


Talot oli sijoitettu siten, että tieltä katsottuna vasemmalla oli kaksikerroksinen talo, päädyssä oli neljän asunnon rivitalo ja oikealla kaksi paritaloa. Lasse oli laittanut ikkuna kaverukset väliseinien tekoon pihan päätytaloon firman tuntitöihin. Se tietysti auttoi meitä urakassa eikä tarvinnut kantaa huolta palkan pienenemisen vuoksi. Niinpä heistä ei paljoa välitetty, katsottiin vain, että työn laatu oli kelvollista.


Putkimiehet tulivat väliseinien runkovaiheessa, kaksi veljestä, joista oli meille suurta iloa, olivat paikallisen putkifirman palveluksessa ja tekivät putkityöt urakalla. Perustusvaiheessa he olivat käyneet asentamassa kaukolämpö putkistot ja viemäröinnit. Toinen veljeksistä oli minua vähän vanhempi, toinen nuorempi. He olivat päteviä ja joutuisia työssään, mutta aina milloin olivat keskenään työhön liittyvissä asioissa, heidän sananvaihtonsa oli yhtä huutamista milloin mistäkin asiasta.


Varmaan siksi he jakoivat työnsä niin, että molemmat työskentelivät yksin, omissa oloissaan. Riitely ei kuitenkaan ollut pahansuopaa, pikemminkin koomista ja oli meille kuin hyvää työpaikka viihdettä. Sanoin joskus heille, että meitä on porukassa kolme veljestä ja setämme. Neuvotellaan kyllä työmaa asioista, mutta ei meidän tarvitse huutaa ja riidellä.


Tuli sitten sekin päivä, että viinan käytöstä tuli sanomista. Olin jo aiemmin huomannut ikkunoita asentamaan tulleen parivaljakon mestoilla jokusen tyhjän pullon. Yhtenä päivänä Paulikin oli innostunut heidän kanssaan ryypyille, ruokatunnilla olivat käyneet vielä Alkossa. Kyllähän mekin se huomattiin. En tiedä mitä Lasse oli Paulin kanssa jutellut, kutsui kuitenkin minut koppiinsa sanoen, että juopottelu työmaalla ei sovi. Se on nyt lopputili Paulille, hän sanoi jyrkästi. Sanoin että kirjoita sitten neljä lopputiliä saman tien, ei mekään tänne kolmistaan jäädä. Meillä oli työurakkasopimus eikä siinä ollut sanktioita työporukan irtisanoutumiselle.


Kerroin vielä, että firman miehet olivat juopotelleet työmaalla pitkin matkaa. Tässä vaiheessa olimme Paulin kanssa tehneet väliseinät päätytalon kolmeen asuntoon. Parivaljakko nikkaroi edelleen ensimmäistä asuntoa. Sen jälkeen ei heitä enää ilmaantunut.


Tuli sitten harjakaisten aika. Tilaisuus alkaisi nyt perjantaina kello neljätoista ja olisi neljään asti palkallista aikaa.


Aamupäivällä rakentelimme yhteen asuntoon pitkän pöydän ja penkit. Lasse tuli sanomaan pihalla, että Pauli antoi rahaa pyytäen käymään viinakaupassa, mitä minä teen. Olin vähän huvittunut, sanoin kuitenkin vakavana, että hae nyt harjakaispullo kun mies kerran itse maksaa. Lasse haki pullon.


Kieltämättä se tuntui ihan mukavalta, mutta ei Paulikaan sen jälkeen työmaalla maistellut. Pitopalvelu toimitti perinteiset tarjoilut, hernekeittoa, voileipiä ja nelosolutta sekä kahvituksen. Hanuristi saapui hyvissä ajoin ja lopulta meitä oli parisenkymmentä henkeä, firman johtoa, pankin edustaja sekä kaikki työhön osallistuneet. Vain supertimpurit ja se tietty parivaljakko eivät olleet mukana. Tilaisuuteen kuuluivat perinteiset puheet, tarjoilut ja hanurimusiikkia. Toivoin hanuristilta Kielon jäähyväiset nimisen kappaleen, jonka hän myös soitti.


Kari Vaaralahti oli aloittaessamme järjestänyt meille kahden huoneen pikku talon Jokelan asemakylästä ja antoi meidän kalustaa se firman laskuun. Hommasimme Karin kanssa huonekaluliikkeestä neljä sänkyä ja pienen pirttikaluston ja Pauli toi kotoaan matka tv:n. Ulkorakennuksessa oli vessa ja sauna, jonka joskus lämmitimme. Useimmiten kävimme Tikkurilan uimahallin saunassa. Tapio Rautavaara kävi kuulemma usein samassa hallissa ja siellä hän myös jokunen vuosi aiemmin liukastui ja menehtyi saamiinsa vammoihin. Se oli kerrassaan surullista. Kylässä oli yksi kapakka jossa joskus iltaisin kävimme Paulin kanssa. Pekka ja Raino viihtyivät kämpällä. Mahtava peräsin ja pulleat purjeet soi radiossa usein.


Sen Pauli soitti kapakassa yhtenä iltana kolmesti.


Risto rakensi itselleen taloa Hyvinkäälle ja olin iltaisin käynyt tekemässä hänelle tulisijoja, leivinuunin ja takan. Risto oli itse apurina. Lasse oli kai jutellut Riston kanssa, koskapa eräänä aamu marisi, että yökaudet olet viraapelitöissä ja aamulla sitten väsyneenä työmaalla. Sanoin, että on oma asiani miten vapaa aikani vietän. Kaipa Lasse kuitenkin ajatteli minun parastani.


Riston muuraukset tuli tehdyksi ja hän kertoi, että hänen tuttunsa rakensi taloa samalle alueelle ja tarvitsi takan tekijän.


En ollut innostunut asiaan, mutta kun Risto kertoi kaverin rakennustyön vaikeuksista, ajattelin myöntyä hommaan.


Käytiin yhdessä katsomassa työmaa, isäntä oli paikalla.


Suunniteltiin tulevaa takkaa ja sovittiin homma. Kaveri, joka ei ollut rakennusmiehiä, teki sisustustöitä itse, se myös ilmeni työn jäljessä. Ymmärsin, mitä Risto oli tarkoittanut rakentajan vaikeuksista. Olen aina tykännyt rakentamisesta, enkä vähiten sen vuoksi, että tutustuu monenmoisiin kanssaihmisiin ja jutusteluun heidän kanssaan. Työ tuli tehdyksi isännän avustuksella ja hän sai mieleisensä takan, kesäpellillä varustettuna.


Takan yläosaa tehdessäni olin pitemmän aikaa kumarassa pukin päällä seisoen ja kun koetin oikaista itseni en kyennytkään siihen, selkäni oli aivan lukossa. Ajattelin olisiko vanha vaiva tehnyt lopullisen tiltin. Meni pitkään siinä köyristellen kunnes pikku hiljaa selkä alkoi suoristua ja pystyin taas seisomaan selkä suorana. Isäntä pyysi vielä apua muihin sisustustöihin, mutta siihen en suostunut. Teimme kuitenkin kaupat keittiökalusteiden mäntypeiliovista joita minulle oli jäänyt varastoon Kausalassa sijainneelta puusepän verstaalta.


Nämä hän kävi noutamassa vaimonsa kanssa Tirvalta eräänä viikonloppuna.


Tätä takkaa tehdessäni jäin vielä lauantaiksi Hyvinkäälle saadakseni työn valmiiksi ja isäntä lupasi majoittaa minut yöksi kaupungissa asuvan äitinsä luokse. Saadessani lauantaina takan pinnoitettua ja selvitettyämme palkka asiat lähdin ajelemaan kotiinpäin ja poikkesin alkumatkasta huoltoasemalle tupakan ostoon ja kahville. Pian saman pöydän äärelle saapui mies kahvikupin kera ja aloitti jutustelun. Tämä alakuloinen mies kertoi olevansa rekkakuski ja perin kyllääntynyt työhönsä kertoen juurta jaksain päivän ja yön tapahtumat, jotka taas samanlaisina uudelleen ja uudelleen jatkuivat. Tapaus piirtyi mieleeni. En ollut aikaisemmin tavannut niin työhönsä väsynyttä ihmistä.


Elettiin huhtikuun aikaa ja rivitalo työmaa oli ulkopuolelta valmis. Se oli kaunis kokonaisuus. Punatiiliseinät ja valkoiset puuosat sekä tiilikatot ja ruskeat ikkunakarmit. Yksinkertaisen kaunis arkkitehtuuri ja kiva piha-alue. Asunnon ostaneita alkoi käydä tutustumassa tuleviin koteihinsa. Juttelin erään noin kolmekymppisen asunnon ostaneen miehen kanssa ja hän kertoi neliöhinnan olleen kahdeksan tuhatta markkaa. Itse olin rakentanut Valkealaan omakotitalon kahden tuhannen neliö hintaan, tosin pienellä katteella kun oli esittelytalo. Hän kertoi myyneensä edellisen velkaisen asuntonsa ja ostaneensa tämän asunnon. En kylläkään pysty tätä omaksi maksamaan, mutta näin täällä asuntokauppaa tehdään. Kun asuntojen hinnat nousevat, voin myydä tämän voitolla ja ostaa seuraavan pienemmällä velalla.


Kari Vaaralahti tuli työmaakäynnille arkkitehdin kanssa kun olin asentamassa väliovia, Lasse oli mukana sisätiloissa ensimmäistä kertaa koko työmaan aikana. Kaksikerroksisen talon tien puoleiseen päätyyn oli suunniteltu puurakenteinen varastorakennus. Pyysin Lasselta perustusvaiheessa varaston pohjan kaivamista sokkelin tekoa varten, siihen hän ei kuitenkaan suostunut perustellen tarvikkeiden varastointitilan tarpeella. Nyt pyysin jälleen pohjan kaivuuta, aikaa meillä varaston tekoon olisi kuun loppuun asti. Tällöin ei enää ollut vakituista kaivuria työmaalla. Lasse lupasi, mutta konetta ei kuulunut. Huhtikuu läheni loppuaan ja viimeisenä torstaina menin Lassen koppiin ja sanoin että Paulin kanssa lähdetään kotiin työkalut mukana. Pekka ja Raino lähtevät huomenna.


Kaivuri raapi nyt varaston pohjaa ja Lasse sanoi, että varasto on tekemättä. Sanoin, että sinulla oli aikaa hoitaa asia, kun olin sitä pyydellyt. Lasse sanoi, että olisi pitänyt ottaa nimi vekseliin, kun kesken työn lähdette pois. Älä nyt kehtaa Lasse, saitte työn niin halvalla, ettei olisi syytä keljuiluun. Terho teki varaston valmiiksi. Ei se suuri homma ollut.


Ajeltiin kotiin Porvoon moottoritietä Kouvolaan päin, alla Paulin ikääntynyt mersu henkilöauto. Loviisan liittymän kohdalla tien oikealla rampilla oli pysähtynyt henkilö auto.


Edellä ajavaan kuorma autoon syttyi jarruvalot ja se tuli vastaan vauhdilla. Nopeutta meillä oli rajoituksen mukainen satanen. Takaa tuli henkilö auto, joka ei vielä huomannut tilannetta ja lähestyi meitä vauhdilla. Kuorma auto oli jo osittain ajautunut uloimmalle vasemmalle kaistalle.


Moottoritie alkoi olla tukossa. Pelkäsimme, että takaa tuleva auto ajaisi suoraan kuormurin alle äkkitilanteessa. Vasemmalla oli lumipenkkaa ja vastassa ylikulkusillan betoni pilarit. Tilaa oli vähän, mutta arvelimme mersun sopivan välistä ja näin antaen takaa tulevalle mahdollisuus jarrutukseen. Pidin repsikan ovesta kiinni ja yritimme siirtyä keskemmälle autoa jos vaikka kupeet kolhiintuisivat. Vauhtimme oli jo hidastunut ja lumipenkka hidasti sitä entisestään. Tilanne kesti muutamia sekunteja, mutta tuntui tosi pitkältä.


Kuormurin keulalla tie näytti taas vapaalta ja tilanne oli ohi.


Niin luulimme. Yllättäen kuormurin edestä ilmestyi poliisi pysähdysmerkki kädessään suoraan keulaamme ja paiskautui edellemme useita metrejä ja kaulassaan ollut radiopuhelin irtosi lentäen vielä pidemmälle. Nyt huomasimme oikealla rampilla kolme poliisin partioautoa ja niiden takana aiemmin pysäytetyn henkilöauton. Tajusimme nyt tilanteen. Poliisi oli tukkinut koko moottoritien ilman ennakko varoitusta. Takaa tullut henkilöauto ei törmännyt kuormuriin ja sen takaa tuli nyt poliisiauto valot vilkkuen. Auto pysähtyi ja jäi ohjaamaan liikennettä. Tausta oli turvattu.


Kolhun saanut nuori poliisimies makasi edelleen liikkumatta asfaltilla, puhelin näkyi selvästi kauempana. No voi perkele, ehdin sanoa. Tarpeettoman liikenne turman uhri kuitenkin alkoi nousta jaloilleen. Ei taida olla luita poikki, sanoi Pauli kun mies meni noutamaan puhelintaan. Tällöin meitä kohti tuli oikealta vanhempi poliisimies, ehkä hieman hätääntyneen oloisena. Sanoin Paulille, älä puhu mitään ennen kuin hän jotain kysyy. Avasin sivuikkunan ja odottelin mitä tuleman pitää, minulla oli aurinkolasit käytössä. Mitä helvettiä te törttöilette ja vaarannatte liikenteen. Ja repsikkakin humalassa lasit silmillään. En ole kolmeenkymmeneen vuoteen käyttänyt alkoholia, valehtelin. Jaaha, sakot tästä tulee ainakin. Pauli sanoi siihen, että laitoitte moottoritien tukkoon ja myö ajettiin satasella päin. Nyt auton vierellä oli jo kolme poliisi miestä.


Takaa tuli lisää. Toinen takanamme tulleista poliiseista tuli auton viereen juttelemaan. Me nähtiin tämä tilanne ja se oli selvästi poliisin virhe. Edellinen poliisi jatkoi vielä meidän soimaamistamme jolloin tämä asiallisempi poliisi kääntyi sanoen käskevästi, että nyt turpa kiinni. En oikein tiedä miksi, mutta se tuntui aika hienolta. Porukka poistui ja tämä asiallisempi poliisi katsoi mersun keulaa, vasen etulyhty oli rikki ja maski vaurioitunut. Tämä oli poliisin virhe ja auton vahingot korvataan valtion vakuutuksesta, hän sanoi. Pauli sanoi, että eipä tässä mitään, vanha auto. Kyllähän tuo etuvalo ja maskikin jotakin maksaa sanoi poliisimies. Teemme raportin ja laitamme sen Kouvolan poliisiin, käytte sitten siellä selvittämässä asian. Minulla oli tapana pitää mukanani kalenteria jossa oli tilaa merkinnöille. Tämän mainoskalenterin olin saanut Lasse Metsäkedolta, maansiirto urakoitsijalta, siinä oli keltaiset muovikannet. Siihen merkitsin kaikkien neljän poliisiauton rekisterinumerot, tulevaa ajatellen. Myöhemmin kysyin Paulilta auto asiasta ja hän kertoi kyllä käyneensä Kouvolan poliisissa asiaa koskien, mutta sanoi ettei raporttia Kouvolaan asti tullut. Itse uskoin, että tuo Helsingin poliisi oli varmasti työnsä tehnyt, paperit katosivat Kouvolassa. Sanotaan ettei korppi korpin silmää noki. Kukapa tietää.


Pari vuotta myöhemmin poikkesin Helsingin reissulta Hyvinkään kautta Riston luona. Kahvitellessa tuli puhetta Lassesta. Hän kertoi Lassen siirtyneen Tikkurilan jälkeen Hyvinkäälle terveyskeskus työmaalle vastaavaksi mestariksi.


Hän itse oli siirtynyt Kummila Oy:stä toiseen rakennusliikkeeseen. Lassen terveyskeskustyömaalla oli ollut vaikeuksia ja nosturikin oli kaatunut huonosti perustetun radan johdosta. Henkilö vahingoilta vältyttiin. Lasse oli saanut loparit, samoin oli työsuhde asunto mennyt alta. Hän sai vähän myöhemmin vielä kuolemaan johtaneen sydänkohtauksen.


Muistin Lassen kerran tulleen Tikkurilan työmaalle pakettiautolla. Kun kysyin syytä, hän kertoi hakevansa töistä lähtiessään mopedin teini ikäiselle pojalleen.


Näkemyseroistamme huolimatta asiat kuitenkin sujuivat työmaalla, arvostin häntä ihmisenä ja rakennusmestarina.


Hänellä oli vain oma tapansa toimia. Haluan uskoa, ettei hänellekkään jäänyt kovin huonoa muistoa meidän porukasta. Kun kerroin asian Paulille hän totesi Lassen päässeen meidän työmaalla liian helpolla. Yhtä kaikki, surulliselta se kuitenkin tuntui.









Kotikontujen tienoilla


Kotikuntani teetti uudet laiturit Valkealan Kultareitille Tuuletar risteilijän telakointipaikoiksi. Toinen tuli Orilammen Majan rantaan ja toinen Löppösenluolan rantamalle. Aivan kuin tilattuna sattui ikäiseni kirvesmies Juha Holopainen tulemaan työnhakumielessä toimistolleni joka oli yksi huone asuntomme ja hallin yhteydessä. Kerroin että minulla olisi alkuun juurisopiva homma näissä laitureissa ja katseltuamme piirustukset ja sovittuamme palkkauksen lupasin toimittaa tarvikkeet Hillosensalmen rantaan jossa kelluvat laiturit tehtäisiin ja siirrettäisiin sitten nosturilla veteen josta ne uitettaisiin paikoilleen. Juha tarjoutui tekemään ponttooniosat urakalla johon mielihyvin suostuin ja sovimme näistä urakkahinnan. Näin oli työsopimus tehty ja apumieheksi työhön annoin kansakoulukaverini Korhosen Erkin.


Näinä aikoina urakoin Heikki ja Seija Tommolalle asuintaloa Valkealaan ja kävin urakkaneuvotteluja Kuusankoskelle rakennettavalle autoliikkeelle. Kun kävin katsomassa laiturityömaata jossa Juha viimeisteli ensimmäistä ponttoonia, joka samoin kuin toinenkin, tehtiin kyllästetyistä parruista hirsitalon malliin salvoksin kasaten. Laituri muodostui neljästä osastosta jotka täytettiin kellukkein ja kansi naulattiin lankkutavarasta. Juhan laiturissa oli kuitenkin vain kolme osastoa joten sanoin että laituri taitaa olla vielä liian lyhyt, pitäisi olla neljä osastoa. Näin sitten todettiin vielä piirustuksista ja Juha sanoi jatkavansa laiturin pituutta yhdellä osastolla. Sattuuhan näitä ajatusvirheitä sanoin, ja oli onni asiassa, ettei kantta ollut vielä lankutettu.


Laiturit tulivat uitettua ja ankkuroitua paikoilleen ja kaiteet, penkit ja kulkusillat rannalta laiturille tehtiin paikan päällä.


Löppösenluolan laiturin uitin itse paikalleen ja betoniset ankkuripainot ja tarvittava puutavara ja muut tarpeet kulkivat mukana laiturin kannella. Laiturin ahteriin olin kiinnittänyt veneen perämoottorin ja sitonut veneen köydellä perään paluumatkaani varten. Oli aikainen kevät ja olin varannut mukaani kaasukeittimen ja kahvitarpeet ja vesikulkuneuvon hiljalleen lipuessa määränpäähänsä, keittelin kahvit kevätauringon lämpimässä. Jätin laiturin tarvikkeineen odottamaan lopputöitä varten.


Juha osoittautui päteväksi kirvesmieheksi ja tarjosin tälle nokkamiehen paikkaa alkavalle autoliikkeen työmaalle johon hän lupautui vitsaillen, että annat sitten toisen mahdollisuuden sen laituriremontin jälkeen. Menimme Löppösenluolan laiturille kolmisin ja illan tullen Juha ehdotti, että tekisimme homman valmiiksi samoin tein vaikka yö ennättäisikin ja näin me sitten tehtiin.


Puolen yön tienoilla palasimme veneellä Orilammen rantaan josta jatkoimme autoinemme kotimatkalle. Erkki meni Juhan kyytiin jonka tämä jättäisi mennessään kotiinsa. Itse ajelin yksikseni henkilöautollani ja lähtiessämme sanoin kavereille etteivät laittaisi auton lämmitystä päälle, etteivät sattuisi nukahtamaan kesken ajamisen. Itselläni oli vaikeuksia pysytellä hereillä, silmäluomet tahtoivat väkisin painua umpeen, mutta tullessani Mikkelintielle arvelin selviäväni tolkullisesti kotiin, matkaa oli enää kilometrin verran.


Nopeusmittari osoitti kahdeksaakymmentä ja suora tie näkyi edessäni.


Yhtäkkiä huomasin ajavani vasemman kaistan viereisellä rinteellä ja koetin nousta ajoradalle takaisin joka ei kuitenkaan aamukasteisella luiskalla onnistunut vaan auto kääntyi kyljelleen jatkaen matkaansa ja kääntyi vielä katolleen pysähtyen viimein pensaikkoon.


Vääntäydyin ulos romuttuneesta uudesta autostani ja pysäytin Mikkelistä päin tulleen bussin jonka kyydissä pääsin lyhyen loppumatkan tien varrella olevaan kotiini. Olin siis nukahtanut saman tien päästyäni viimeiselle tienpätkälle onnistuen romuttamaan uuden ajopelini. Kiittelin tuuriani, kun ei ollut vastaantulevaa liikennettä.


Aamusella ajatin hinausautolla romun korjaamolle vakuutustarkastajan arviotavaksi joka ihmeekseni korjautti sen eikä ottanut lunastukseen. Soitin Juhalle ja pyysin tuomaan ajossaan olevan firman avolavan käyttööni korjauksen ajaksi.


Hän oli tekemässä Rekolan alakoulun vesikaton muutostyötä ennen autoliikkeen urakan aloitusta ja taas olimme sopineet työstä urakan, joka oli minullekin mieluisa tapa rakentaa. Kulut pysyivät hallinnassa ja pätevä työmies pääsi hyville tienesteille.


Muutaman reissutyövuoden jälkeen oli taas mukavaa työskennellä kotoa käsin ja tehdä suurin piirtein normaaleja työviikkoja, oli tietty rytmi ja sain viettää enemmän aikaa perheeni parissa. Kolme lastamme oli silloin alle kouluikäisiä ja oli hauska seurata heidän puuhiaan päivittäin. Vaimoni kantoi vastuun perheen huollosta ja usein ajattelin että hän teki raskaampaa työtä kuin minä. Hänellä ei silloin ollut ajokorttia ja poissa ollessani hän kulki sivuunsa usean kilometrin kauppareissun vaunujen kera kolmen pienen lapsen kanssa ja hoiti kodin ja kaikki taloustyöt.


Aloitimme autoliikkeen rakennustyöt Juhan toimiessa kymppinä, kun itse hoitelin muita työmaita. Palkkasin apumieheksi Reinon, vanhemman kaverin jonka Juha tunsi ennestään ja tätä suositteli. Samoin palkkasin kaksi kirvesmiestä, Markun ja Einon, jotka Juha kaappasi toisesta työpaikasta. Tällä porukalla perustustyöt etenivät rivakasti ja muottien betonoinnin ja maatäyttöjen jälkeen alkoi runkopilarien pystytys johon työhön palkkasin hitsarin joka toimi myös apumiehenä. Hitsari toimitti oikein todistuksensuoritetusta luokkahitsauksesta minkä voisi tarvittaessa näyttää rakennustarkastajalle.


Runkopilarit tuli hitsattua paikoilleen ja yhtenä saapui kattopalkki rekalla ja olin varannut paikalle nosturin kuorman purkua varten. Ikäväkseni nosturikuski oli sama mies joka hosumalla oli aikaisemmin tiputtanut työmaaparakin sitä asentaessamme pääty edellä maahan ja vähällä oli, ettei telonut minua siinä samalla. Nyt kuormassa oli parin tonnin painoisia liimapuupalkkeja joita nosturikuski halusi siirtää kolmen kappaleen nipuissa. Juha oli rekan lavetin päällä sitomassa nostoa ja itse olin maassa vastaanottamassa taakkoja.


Huomautin nosturikuskille nostoliinojen huonosta kunnosta johon hän kehui niiden kyllä kestävän. Ensimmäisen noston alkaessa kuski taas repäisi noston alkaessa ja taakan hiukan noustua katkesi toinen liina ja palkkinippu rysähti lavetille kolhien rekan pakoputken hytin takana sekä tärähti lavetille niin rajusti että Juha oli seuraavan päivän kotonaan selkäkivun vuoksi. Nosturissa ei ollut muita liinoja joten kävin ostamassa uudet nostoliinat omaan käyttöön ja pääsimme jatkamaan kuorman purkua.


Nyt sanoin kuskille että nostamme yhden palkin kerrallaan johon tämä vielä intti nostavansa kaksi kerrallaan johon en suostunut. Kuorma tuli purettua turvallisesti ja pääsimme mokomasta kuskista eroon.


Kattopalkkien asennukseen pyysin nosturifirmasta toisen kuskin ja saimme yllättäen hommaan Mattilan Santun kotikylältäni. Santulla oli toinen ote työhönsä ja nostot sujuivat vaikeuksitta. Kattopalkkien päälle asennettiin kantavat poimupeltilevyt joiden päälle laitettiin lämpöeristelevyt.


Näiden päälle tuli kaksinkertainen huopakate bitumilla liimaten. Kattohuopien laittoon kysyin taas Juhan suosituksesta yhteistä tuttuamme joka työskenteli paikallisessa alalle erikoistuneessa firmassa. Kyyhkynen oli kaveri nimeltänsä joka kävi katsomassa hommaa, mutta kertoi että työ olisi liian suuri iltahommina tehtäväksi ja firmalla minulla ei taas ollut varaa työtä teettää. Kaveri kuitenkin opasti minua työhön kertoen, että voisin sen itsekin hyvin tehdä. Tarvittavaa pikikattilaa hän neuvoi kysymään Jokirannan Keijolta jolla oli isompi rakennusalan firma, koska oma firmansa ei mustasukkaisuuttaan bituminsulatuskattilaa vuokraisi. Niinpä soitin Keijolle ja tämä kävikin henkilökohtaisesti työmaalla juttelemassa ja lupasi kattilan ja nestekaasupullot lainaksi.


Hoitelin alushuoparullat ja bitumisäkit sekä kattilan katolle ja serkkuni Markku, joka oli alun perin ehdottanut että tekisin huopatyön itse, tuli kaveriksi kun aloitimme homman. Markku oli tehnyt pikitöitä ennenkin ja ensimmäisen päivämme jälkeen kun olin päässyt työstä jyvälle, jatkoin kattamista yksikseni.


Myös pintahuovan asensin yksikseni kuumabitumilla liimaten.


Ulkoseinät tehtiin peltipintaisista uretaanielementeistä jotka toimitti Makrotalo oy ja yhteyshenkilönä toimi Heikki Ingnatius, jonka kanssa toimimme yhdessä myöhemminkin rakennushankkeissa. Elementit tulivat asennettua ja ikkunoiden asennusten jälkeen saimme rakennuslämmittimien avulla sisätilan lämpimäksi ja pääsimme valmistelemaan lattioita betonivaluja varten.


Lankomieheni Kari Hokkanen kävi tasaamassa sorapohjan traktorikaivurillaan ja Esko Vaaterin toimiessa putkiurakoitsijana, kävivät Sihvolan veljekset asentamassa pohjaviemärit valmistamiimme kaivantoihin. Betonilattiat urakoi Markku Putkinen Mäntyharjulta ja saatuamme pohjat valmisteltua valua varten toi hän kalustonsa ja työmiehet tullessaan ja aloitti lattiatyönsä joka tehtiin kolmessa erässä kolmen päivän aikana. Yhtenä päivänä lattian hiertäminen jatkui työajan jälkeen ja jäin paikalle valvomaan ja hoitamaan polttoöljylämmittimiä ja hiertotyössä ollut Markun velimies oli jonkin verran maistissaan ja rupesi väittämään, että joku työmiehistäni oli varastanut hänen viinapullonsa. Sanoin ettei meidän miesten tarvitse kenenkään viinoja varastella, mutta tämä jatkoi nurisemistaan. Seuraavana päivänä kerroin Markulle tapahtuneesta jolloin tämä sanoi että ei ollut ensimmäinen kerta, kyllä velipoikansa oli ihan itse viinansa juonut.


Betonilattiat oli tarkoitus hioa kevyesti ja käsitellä pölynsidonta aineella. Hiomaan tulivat samainen juopotteleva Markun veli toisen kaverin kanssa. Hiomisen aikana Markun veli alkoi moittia betonin laatua kertoen että lattian pinta purkautuu eikä pintahionta onnistu. Rakennuttaja oli autoliikettä pitävä Leo Jaatinen jolla oli tapana ajaa aamuisin työmaan kautta ja kävimme yhdessä kahvilla Sommelo hotellin baarissa jossa oli ruutuvihko tämän kahvipiikkiä varten.


Lattiamies kävi puhumassa Jaatisellekin lattia ongelmasta ja kertoi tulevansa myöhemmin jatkamaan raskaammilla hiomakoneilla. Minun mielestäni asia olisi hoitunut alkuperäisen suunnitelman mukaisesti, mutta koska asia ei sinänsä kuulunut minulle koska lattiat oli urakoitu suoraan Jaatiselle, ei asiaan ollut minulla sanomista.


Lattioista muodostui lopulta isompi harmi minullekin kun Jaatinen huomasi pääsevänsä rahastamaan asiassa ja riitautti asiat betonin toimittaneen Lohja oy:n kanssa sekä lattiat urakoineen Putkisen Markun kanssa. Itse lattioiden hiominen kesti pitkään jolloin ei päästy sisätöitä kunnolla jatkamaan ja ulkopuolen ollessa valmis ei sielläkään ollut työtä tehtäväksi.


Sanoin Jaatiselle että vien työporukan muualle siksi aikaa kunnes lattia asia tulisi käsiteltyä, koska porukka tuotti nyt turhaa kulua kun ei päästy kunnolla töihin. Tämä kuitenkin vakuutti, ettei minulla olisi huolta asian suhteen.


Betonitehtaan paikallispäällikkö Eino Rossi kävi pari kertaa työmaalla lattiabetonin tiimoilta ja nyt saapui paikalle Einon lisäksi Lahdesta Lohjan suurempi herra asiaa selvittämään.


Eino koetti kaataa asiaa minun vastuulleni sanoen aluksi että betoni oli päässyt jäätymään ja siksi pinta purkautui hioessa.


Kiistin asian koska lämmitys oli ollut kaiken aikaa päällä. Hän kertoi että koepaloista oli löytynyt rikkiä ja sanoi nyt että rikki on voinut johtua lämmittimissä käytetyn polttoöljyn palokaasuista. Sanoin että johan on kumma kun ensin syytät jäätymistä ja nyt väität syyksi liikaa lämmitystä. Tähän tuo isompi pomo kehotti Einoa pitämään suunsa kiinni.


Ilmeni että betonitehdas käytti säästösyistä massan seassa masuunikuonaa ja tällainen betoni sopi anturavaluihin mutta lattiassa se huokoisuuden vuoksi käyttäytyi juuri niin kuin tässä tapauksessakin oli käynyt, hioessa pinta purkautui eli jäi huokoiseksi. Asia ratkaistiin lopulta siten että Lohja kustansi halliosan lattioiden pinnoittamisen kokonaan uudenlaisella pinnoitteella ja maksoi vielä korvausta jota Jaatinen oli tietämättäni vaatinut töiden viivästymisestä, joka olisi ollut minun saatavaani ja piti sen itsellään.


Olimme kolmisin Jaatisen ja Putkisen Markun kanssa selvimässä Markun urakkasumman maksamista ja Jaatisen vedotessa olemattomiin työvirheisiin Markku lopulta asiaan kyllästyneenä suostui hyvitykseen jossa Jaatinen maksoi vain osan urakkasummasta. Tämän jälkeen kävimme Markun kanssa Sommelossa kahvittelemassa ja juteltiin asiasta sekä muutenkin rakentamisesta yleisesti. Sen verran todettiin kyseisestä asiasta että Jaatisen epärehellisyys tuli kyllä selväksi.


Sisätyöt jatkuivat ja pidimme harjakaiset kokolailla valmiissa rakennuksessa. Saunatilojen takkahuoneessa istuimme muuraamani pyöreän takan tulen loimussa ja nautimme perunasalaattia ja väkijuomia. Pauli veljeni mainitsi illan mittaan että huijari mikä huijari, tarkoittaen Jaatista, mutta tämä ei paksunahkaisuuttaan ollut asiasta juuri moinaankaan.


Jaatinen tuli taas kerran työmaalle ja vei minut kahville, tällä kertaa toiseen kahvilaan. Sisään mennessämme tuli vastaan eräs mies joka tervehti tätä sanomalla että mitäs autohuijari.


Kerroin poikkeavasta kahvipaikasta Pekalle, joka oli automyyjänä Jaatisella ja tämä kertoi kahvilan vaihdon syyksi maksamattoman piikkinsä Sommelossa.


Rakennuksen valmistuttua sai postin mukana suuren sähkölaskun joka koski automyymälän rakennusaikaista sähkönkulutusta lämmityksineen. Soitettuani sähköyhtiöön selvisi että Jaatinen oli kääntänyt laskun minulle sen saatuaan.


Menin selvittämään asiaa Jaatisen kanssa ja tuloksena oli, että lasku jäi minun vastuulleni koska tämä vetosi asemaani pääurakoitsijana, vaikka olimme sopineet suullisesti asian toisin. En voinut muuta kuin todeta että hyväuskoisuus ja luottamus ei aina kannata, kaikki asiat on kirjattava ja vahvistettava allekirjoituksin Jaatisen kaltaisten rosvojen varalta.


Autoliike järjesti avajaistilaisuuden jossa esiintyi professori Hajamielenä tunnettu Varpama joka teki laulun autotalosta jossa myös rakentaja mainittiin. Jaatinen jätti viimeisen laskuni rakennustöistä maksamatta ja menin tapaamaan tätä aikeenani ostaa käytetty auto työnmiesteni käyttöön ja kuitata sillä osan tämän velastaan. Sopiva auto löytyi ja kauppa tehtiin. Jaatinen tarjosi vekseliä allekirjoitettavaksi josta kieltäydyin. Tämä kuitenkin sanoi että toimi oli aivan normaali autokaupassa joten kirjoitin nimeni paperiin. En kuitenkaan kuitannut asiaa saamisekseni ja lopulta minun oli maksettava vekselisumma pankkiin. Minulla oli kaksi leasing autoa Jaatisen firmasta ja sanoin käyttäväni autoja maksamatta leasing vuokria kunnes saatavani tulisi kuitattua ja näin sitten tapahtuikin.

